A. Slafkovský, poslanec: (2008-07-01):
Ale chcem povedať, v § 15 sa hovorí o účeloch poskytnutia dotácie, kde je takmer, presne som to nerátal, až možno 20 dôvodov, na čo všetko je možné poskytnutie dotácie. A potom v § 17 ods. 5 sa hovorí, že o poskytnutí dotácie rozhoduje minister. No je to také pozoruhodné, by som povedal, ale prosím, keď to tam chce mať pán minister. (Tu mi našepkáva pán minister, že to tam nechce, že to opísal.) Tak fajn, tak sa teším, že prijme môj pozmeňujúci návrh, ktorý mu veľmi zjednoduší prácu. Teraz si dovolím sa vrátiť troška do mojej komunálnej praxe, ako sme to robili my, keď sme si nevedeli pomôcť, keď sme mali množstvo žiadostí o sociálne byty, o nájomné byty, a nevedeli sme, ako teda rozhodovať, aby sme neboli obvinení z toho, že niekoho uprednostňujeme a že sme v nejakom korupčnom prostredí. Tak sme v Liptovskom Mikuláši vymysleli takú záležitosť, že sme začali o byty záujemcov žrebovať. Komisia sociálna to vždy prehodnotila, vybrala zhruba  dvojnásobný počet záujemcov, ako bolo možné prideliť počet bytov. Všetci títo záujemcovia boli pozvaní a žrebovalo sa, dvadsiati boli úspešní, dvadsiati boli sklamaní, ale nikto nemohol povedať, že komisia alebo primátor v tom mal prsty, komu byty pridelené boli a komu nie. Postupne prakticky všetky samosprávy na Slovensku, keď prideľujú byty v tejto oblasti, či sú to sociálne byty alebo nájomné, o ktoré je väčší záujem, ako ich je možné poskytnúť, prevzali tento model a postupujú spôsobom žrebovania. Preto navrhujem aj ja pánovi ministrovi, keďže nikdy nebude mať dosť peňazí na to, aby všetkých mládežníkov uspokojil, aby postupoval takýmto spôsobom, že si zostaví komisiu, ktorá preverí v podstate oprávnenosť jednotlivých uchádzačov, pričom zavolá ich dohromady spolu a potom spomedzi nich vyžrebuje tých, ktorí budú tými šťastnými a dostanú prostriedky alebo teda finančnú podporu, pretože v opačnom prípade bude to na vás, pán minister, že vy ste o tom rozhodli tak. A som zvedavý, ako chcete posúdiť, či tí skauti zo Svidníka pri veľmi podobnom programe sú menej dôležití ako skauti zo Sniny alebo zo Žiliny, alebo z Liptovského Mikuláša, alebo z Dunajskej Stredy. Preto vôbec vám nezávidím rozhodovanie o tom, komu to dať, komu to nedať. A preto si myslím, že by bolo najlepšie, lebo tých prostriedkov nikdy nebudete mať dosť, postupovať systémom žrebovania. Dovoľte mi teda prečítať môj pozmeňujúci návrh, ktorý hovorí, že v § 17 ods. 5 je potreba nahradiť pôvodné znenie nasledujúcim textom: „Dotácie prideľuje minister na základe výsledkov žrebovania. Minister menuje komisiu (ďalej len „komisia“) na posúdenie oprávnenosti žiadateľov. Oprávnenými žiadateľmi sú takí žiadatelia, ktorí splnili kritériá stanovené výzvou ministerstvom zverejnenou na internete a vo Vestníku ministerstva školstva minimálne 4 mesiace pred žrebovaním. Žiadosti posudzuje komisia. Ministerstvo pozve doporučeným listom odoslaným 14 dní pred žrebovaním po jednom zástupcovi každého oprávneného žiadateľa na žrebovanie. Prvého prijímateľa dotácie žrebuje zástupca ministerstva. Vyžrebovaný prijímateľ dotácie žrebuje nasledujúceho a takto sa žrebovací proces opakuje do vyčerpania finančných zdrojov pridelených na dané dotačné kolo. Ak zástupca vyžrebovaného žiadateľa nie je prítomný, nasledujúci žreb ťahá zástupca ministerstva.“ Ďakujem pekne.